歇後語

歇後語即係「停之後嘅語」，係中文一種修辭，將一句話分做兩份，前半係提示，後半至係真正嘅意義。

最初嘅歇後語同而家睇得到嘅歇後語嘅表現形式並唔相同，係對當時通用嘅成語、成句嘅省略。陳望道喺《修辭學發凡》入面稱之為「藏詞」。例如用「倚伏」代替「禍福」呢種歇後語需要一定嘅文言功底，所以佢嘅使用範圍受到限制。

後嚟嘅歇後語喺結構上係「比喻——說明」式嘅俏皮話。使用嘅人往往只講出比喻部分，後面嘅解釋部分就畀對方自己領悟。

歇後語可以分成兩種類型：

一種係邏輯推理式嘅，說明部分係從前面比喻部分推理嘅結果。例如：
豬八戒照鏡──裏外不是人
水仙唔開花──裝蒜
啞巴食黃蓮──有苦自己知
濕水棉花──無得[諧音]，意思係非常好，唔能夠喺人或事件上揾到缺失。

重有一種係諧音嘅歇後語，佢喺前面一種類型嘅基礎上加入咗諧音嘅要素。例如：
外甥打燈籠──照舊
孔夫子搬家──全部輸
火燒旗桿──長炭
屎坑關刀──聞唔得，舞又唔得

常用歇後語列舉 
以下係一啲常用嘅歇後語：
秀才遇着兵：有理講唔清
光棍佬教仔：便宜莫貪
財到光棍手／肉到老虎口：一去無回頭
盲人吃湯丸：心中有數
丈二和尚／丈八和尚：摸不着頭腦
水仙不開花：裝蒜
禮義廉：無恥
泥水佬開門口：過得自己過得人
偷雞唔到蝕渣米
屎坑裏面掟炸彈：激起民糞
掟石落屎坑：激起公憤
閻王爺嫁女：搵鬼要
泥菩薩過江：自身難保
阿崩叫狗：愈叫愈走
牛皮燈籠：點極唔明
床下底劈柴：撞板，即碰壁
老婆擔遮：陰功
老公撥扇：淒涼
單眼佬睇老婆：一眼睇晒
冬錢臘鴨：得個睼字
隔夜油炸鬼：無火氣
番薯跌落風爐：該煨
濕水欖核：兩頭唧
水瓜打狗：唔見咁截
無掩雞籠：自出自入
白鱔上沙灘：唔死一身潺，即死梗
潮州音樂／潮州二胡：自己顧自己
結他無線／濕水棉花：無得彈
非洲和尚：黑人僧
賣魚佬沖涼／賣魚佬洗身：無聲氣
船頭尺：度水
亞蘭嫁亞瑞：累鬥累
太公分豬肉：人人有份
年晚煎堆：人有我有
老舉埋年結：算鳩數
壽星公吊頸：嫌命長
壽星公都有 License：有牌壽
田雞過河：各有各游
亞茂整餅：冇嗰樣整嗰樣
飛機着火／爆炸：燒雲
醉酒佬數街燈：不知幾盞
阿媽係女人：唔使講都知

蒙古大汗──
 忽必烈：屎窟開花
 吞金滅宋
 蒙古皇帝打太子：大汗耷細汗

鐵木真打仔：大汗耷細汗
年三十晚謝灶：好做唔做
灶頭抹布：鹹濕
灶君上天：有嗰句講嗰句
陳年中草藥：發爛渣
灶君跌落鑊：精神
阿崩養貓：轉性
賣魚佬：有聲氣
賣鯇魚尾：搭嘴
細佬哥剃頭：就快就快
肥佬着笠衫：幾大就幾大
神台貓屎：神憎鬼厭
南無佬跌落糞坑：無晒符
屎忽窿生瘡：無眼睼
鹹蛋滾湯：心都實嗮
瓦檐獅子：叻到滿
跪地餼豬乸：睇錢份上
床底破柴：撞嗮大板
火燒豬頭：熟口熟面
天堂尿壺：全神貫注
撒路邊溪錢：引死人
黃皮樹了哥：唔熟唔食
亞聾送殯：唔聽你支死人笛
狗上瓦桁：有條路
十月芥菜：起心／起花心
肥婆坐屎塔：TUP TUP 撼
紙扎下巴：口輕輕
屎坑關刀：文又唔得，武又唔得
鼎湖上素：好齋
飛機打交：高斗
海底石斑：好瘀
雞食放光蟲：心知肚明
生草藥：噏得就噏
番鬼佬月餅：悶極
斷柄鋤頭：無揸拿
貓兒洗面：係咁意
棺材鋪拜神：想人死
蒸生瓜：神神地
無耳藤喼：靠托
神仙放屁：非同凡響
生蟲拐杖：靠唔住
番薯跌落灶：該煨
和尚擔遮：無法無天
單眼仔睇老婆：一眼睇晒
海軍對水兵：水鬥水
周身刀：冇張利
隔年通勝：唔值錢
幡桿燈籠：照遠唔照近
三元宮土地：錫身
陸文庭睇相：唔衰攞嚟衰
白雲山一擔泥：眼闊肚窄
廚房階磚：鹹濕
秀才手巾：包書
十月蔗頭：甜到尾
倒掛臘鴨：油嘴滑舌
抬棺材甩褲：失禮死人
雷公劈豆腐：搵軟嘅嚟蝦
魚片粥：啱啱熟
火麒麟：周身癮
生蟲拐杖：靠唔住
阿超着褲：谷住嚟
飛機撞紙鳶：有咁啱就得咁橋
冷巷堦磚：陰濕
四張白紙畫個狗頭：好大嘅面子
阿駝行路：中中地
阿陀瞓棺材：死都唔掂
茶瓜送飯：好人有限
無星稱：唔知斤兩
無鉤稱：得把聲
市橋蠟燭：假細心
菠蘿雞：靠粘
沙灣何：有仔唔憂無老婆
無鼻佬戴眼鏡：你緊佢唔緊
屎坑磚頭：又臭又硬
風吹雞蛋殼：財散人安樂
枕頭木虱：包咬頸
鄧穿石：陪襯嘅
乾隆皇契仔：周日清
生仔姑娘，醉酒佬：話唔要又要，話唔制又制
單料銅煲：一滾就熟
夜晚食青瓜：唔知頭定尾
烏雞啄烏豆：烏啄啄
炮仗頸：唔爆唔安樂
打爛沙盆：璺到䐁
屎坑三姑：易請難送
法老王個妹：發老姣
殯儀館大減價：抵死
豉油撈飯：整色整水
沙蟬跌落地：粒聲唔出
阿崩吹簫：嘥氣
啲咑佬跌利是：白谷
鼻哥窿擔遮：鼻毛可避
隔夜茶：賭
燒壞瓦：唔入沓
蜑家雞見水：得個望
無線電視記者：林美香
伏爾泰細佬：伏已中
芳艷芬唱戲：唔嫁又嫁
左騰右騰：喺其他人面前行嚟行去，亦可以解做周圍奔波勞碌
三木武夫：木口木面
出爐鐵：唔打唔得
佛地魔手下︰食死人
日本郵船：遲早完
茶餐廳例湯：整定
四方木：踢一踢先郁一郁
斑鳩唔食米：死咕咕
啞佬買棺材：死畀你睇
陳村種：洗腳唔抹腳
玉皇大帝第九個孫/玉帝第九次大型對外宣傳：玉九孫/玉九大外宣

攷 

廣視網BBS，廣州地道的文化－歇後語
《趣言趣語500句》，莊澤義，和平圖書有限公司，ISBN 962-238-381-5。

中國文化